Նիստի ընթացքում մասնակիցները ծանոթացան Հայաստանի գիտական կազմակերպություններում մշակված երեք խոշոր ինովացիոն ծրագրերին, որոնք շատ բարձր են գնահատվել առևտրայնացման պատրաստ լինելու տեսանկյունից: Այսպես` ՀՊՃՀ-ից Արամ Միքայելյանը ներկայացրեց «Նոր սերնդի բարելավված ցուցանիշներով գյուղատնտեսական քիմիկատների ստացման տեխնոլոգիաների մշակում» , ՀՊՃՀ-ից Օլեգ Գասպարյանը` «Շարժունակ դիտարկման համալիրների բարձր ճշգրտության գիրոկայունացված հարթակների մշակում», իսկ ՀՀ ԳԱԱ ռադոֆիզիկայի և էլեկտրոնիկայի ինստիտուտի տնօրեն Արսեն Հախումյանը` «Բարձր հաճախականությամբ միկրոալիքների վրա հիմնված պլազմային տեխնոլոգիաներ» ծրագրերը: Երեք ծրագրերն էլ ֆինանսավորվել են ՀՀ ԿԳՆ գիտության պետական կոմիտեի անցկացրած «Կիրառական արդյունքի ձեռքբերմանն ուղղված գիտական թեմաների հայտերի ընտրության մրցույթի» արդյունքում: Բոլոր ծրագրերի դեպքում էլ հայ գիտնականների ներկայացրած առաջարկները, արտադրանքի վերածվելու դեպքում չեն զիջի միջազգային շուկայում առկա նմանատիպ առաջարկներին, որոշ չափանիշներով կգերազանցեն և աչքի կընկնեն անհամեմատ ցածր գնով: